Samherji segir skýrslu norska fjármálaeftirlitsins ónákvæma og gagnrýnir að ekki hafi verið haft samband við fyrirtækið við gerð hennar. Félagið tekur hins vegar einnig fram að efni skýrslunnar sé Samherja óviðkomandi og lúti eingöngu að málefnum norska bankans DNB.
Norska fjármálaeftirlitið fann alvarlegar brotalamir í peningaþvættisvörnum norska DNB bankans og sektaði hann sem nemur sex milljörðum (íslenskra?) króna. Sektin þykir mjög há á norska vísu en bankinn ákvað eigi að síður að una sektinni.
Nokkur félög tengd Samherja voru í viðskiptum við DNB þar til norski bankinn lokaði á viðskipti við þau árið 2019. Fjármálaeftirlitið sá ástæðu til að gera sérstaka skýrslu um viðskipti þessara félaga og var niðurstaðan sú að eftirlitsskyldu með þessum félögum hefði ekki verið sinnt, jafnvel þótt þau hefðu verið í áhættuhópi.
Sérstaklega er minnst á millifærslur þar sem háar peningafærslur voru færðar milli tveggja ónefndra Samherjafyrirtækja um það leyti sem Samherjaskjölin voru gerð opinber. Fjármálaeftirlitið segir að þessar millifærslur hafi bankinn átt að rannsaka nánar í ljósi umfjöllunar um málefni fyrirtækisins. Það var ekki gert.
Samherji fjallar á heimasíðu sinni um sekt norska bankans og segir að fyrirtækið eigi enga aðild að málinu. Þótt fjármálaeftirlitið hafi gefið út skýrslu sem að nafninu til fjalli um samband DNB við Samherja, þá snúist meginefni skýrslunnar um starfshætti DNB en ekki Samherja. Þrátt fyrir það gagnrýnir Samherji að fyrirtækið hafi ekki fengið að koma á framfæri athugasemdum til norska fjármálaeftirlitsins. Fyrir vikið sé skýrslan ónákvæm og hafi leitt til villandi fréttaflutningins. auk þess sem óheppilegt sé að skýrsla sem hefur að geyma trúnaðarupplýsingar sé birt opinberlega.
Þá greindi færeyska ríkissjónvarpið frá því í gærkvöldi að skattaskil færeysks dótturfélags Samherja hafi verið kærð til lögreglunnar þar í landi. Var fyrirtækið staðið að því að skrá sjómenn sem voru á fiskiskipum í Namibíu, eins og þeir væru á farskipum í Færeyjum. Samkvæmt lögum í Færeyjum fá útgerðir skatt þeirra áhafna endurgreiddan. Félagið, Tindhólmur, hefur endurgreitt færeyskum yfirvöldum tæplega 350 milljónir króna vegna þessa.
Samherji gagnrýnir að norska fjármálaeftirlitið hafi ekki leitað álits fyrirtækisins við gerð skýrslu um viðskipti norska bankans við Samherjafélög. Fyrir vikið sé skýrslan, sem fyrirtækið segir á engan hátt tengjast Samherja, ónákvæm. 